Broj: 711-I-2080-M-149/19-04-12

Zagreb, 15. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Ive Milatića državnog tajnika u Ministarstvu zaštite okoliša i energetike,** za davanjem mišljenja Povjerenstva**,** na 69. sjednici, održanoj 15. studenog 2019.g., daje sljedeće:

**MIŠLJENJE**

**Sukladno članku 20. stavku 1. ZSSI-a nema zapreke da se dužnosnik Ivo Milatić, državni tajnik u Ministarstvu zaštite okoliša i energetike, nakon razrješenja dužnosti državnog tajnika, javi na natječaj i bude izabran za direktora Fonda za zaštitu okoliša i energetsku učinkovitost, budući da iz postupka i prikupljenih podataka ne proizlazi da je tijelo u kojem trenutno obnaša dužnost (Ministarstvo zaštite okoliša i energetike) stupalo u poslovne odnose s tijelom s kojim namjerava stupiti u radni odnos (Fonda za zaštitu okoliša i energetsku učinkovitost).**

Obrazloženje

Zahtjev za davanjem mišljenja Povjerenstva podnio je dužnosnik Ivo Milatić, državni tajnik u Ministarstvu zaštite okoliša i energetike. U knjigama ulazne pošte zahtjev je zaprimljen pod poslovnim brojem 711-U-3621-M-149/19-01-5 23. listopada 2019.g., povodom kojeg se vodi predmet broj: M-149/19.

Člankom 3. stavkom 1. podstavkom 6. ZSSI-a propisano je da su zamjenici ministara dužnosnici u smislu tog Zakona. Povjerenstvo ukazuje da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16) u navedenom Zakonu izvršena izmjena riječi „zamjenik ministra“ u „državni tajnik“. Povjerenstvo je stoga Zaključkom broj 711-I-1781-IK-1533/16-01-1, donesenim na 157. sjednici Povjerenstva održanoj 17. studenog 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te se na iste primjenjuju odredbe ZSSI-a. Stoga je povodom obnašanja dužnosti državnog tajnika Ministarstva zaštite okoliša i energetike dužnosnik Ivo Milatić obvezan postupati sukladno odredbama ZSSI-a.

Uvidom u Registar dužnosnika utvrđeno je da je Ivo Milatić od 17. siječnja 2012. do 17. veljače 2016. obnašao dužnost pomoćnika ministra u Ministarstvu gospodarstva, odnosno od 17.2.2016. do 29.6.2017. pomoćnika ministra u Ministarstvu gospodarstva, poduzetništva i obrta, dok od 29. lipnja 2017. obnaša dužnost državnog tajnika Ministarstva zaštite okoliša i energetike.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u zahtjevu za davanjem mišljenja navodi da obnaša dužnost državnog tajnika u Ministarstvu zaštite okoliša i energetike u upravi za energetiku, zadužen za poslove energetike. Nadalje navodi da njegovo ministarstvo sudjeluje u radu Fonda za zaštitu okoliša i energetsku učinkovitost, tj. ima svoje predstavnike u Upravnom odboru Fonda, koji su svi iz drugih uprava njegova ministarstva, točnije, da nitko iz uprave za energetiku uključujući i njega ne sudjeluje u radu i tijelima Fonda.

Ističe kako je trenutno mjesto direktora Fonda upražnjeno te se očekuje natječaj za izbor novog direktora, kojeg predlaže Upravni odbor, a imenuje Vlada RH.

Sukladno Zakonu o Fondu i Statutu Fonda, Fondom upravlja Upravni odbor sukladno članku 13. Statuta o Fondu, a Direktor je voditelj poslovanja Fonda sukladno članku 20. Statuta o Fondu te ne može samostalno sklopiti ni jedan pravni posao koji prelazi vrijednost od 1.000.000,00 kuna bez suglasnosti Upravnog odbora.

Dužnosnika zanima, u slučaju da se javi na natječaj i eventualno bude odabran i predložen Vladi RH za direktora Fonda, je li u smislu ZSSI-a njegovo eventualno imenovanje moguće, uz istovremeno razrješenje od dužnosti državnog tajnika.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Na traženje Povjerenstva je li Ministarstvo zaštite okoliša i energetike od lipnja 2017. imalo poslovnih odnosa s Fondom za zaštitu okoliša i energetsku učinkovitost te je li u tim poslovnim odnosima sudjelovao dužnosnik Ivo Milatić, Ministarstvo se očitovalo dopisom klasa: 011-01/19-01/249 urbroj: 517-10-19-2 u kojem navodi sljedeće.

Sukladno Zakonu o Fondu za zaštitu okoliša i energetsku učinkovitost („Narodne novine“

br. 107/03 i 144/12) Fond za zaštitu okoliša i energetsku učinkovitost ima svojstvo pravne osobe s javnim ovlastima, dok osnivačka prava i dužnosti u ime Republike Hrvatske obavlja Vlada Republike Hrvatske. Vlada Republike Hrvatske imenuje u Upravni odbor Fonda dva predstavnika ministarstva nadležnog za poslove zaštite okoliša i jednog predstavnika ministarstva nadležnog za poslove energetike. Kao predstavnik ministarstva nadležnog za poslove energetike imenovan je načelnik Sektora za EU fondove iz Uprave za programe i projekte EU, europske i međunarodne poslove. Fond ima cijeli niz obaveza sukladno propisima o gospodarenju otpadom, zaštiti okoliša, zaštiti zraka, zaštiti prirode, energetskoj učinkovitost itd., te je tako Fond provedbeno tijelo za gospodarenje otpadom na državnoj razini koje prikuplja pojedine naknada te sufinancira projekte vezane uz gospodarenje otpadom. Sukladno Zakonu o zaštiti zraka („Narodne novine“, br. 130/11, 47/14, 61/17 i 118/18) Fond financira rad državne mreže za praćenje stanja okoliša, te osigurava financiranje provedbe programa mjerenja razine

onečišćenosti u državnoj mreži. Temeljem Zakona o energetskoj učinkovitosti („Narodne novine“, br. 127/14 i 116/18) Fond obavlja djelatnost u području poticanja racionalnog gospodarenja energijom i energetskom učinkovitosti itd.

Sredstva za financiranje djelatnosti Fonda osiguravaju se iz namjenskih prihoda i to naknade onečišćivača okoliša, naknade korisnika okoliša, naknade na opterećivanje okoliša otpadom te posebne naknade za okoliš na vozila na motorni pogon. Sredstva se mogu ostvarivati i iz proračuna jedinice područne (regionalne) i lokalne samouprave, prihoda ostvarenih na temelju međunarodne bilateralne i multilateralne suradnje na programima, projektima i sličnim aktivnostima u području zaštite okoliša i energetske učinkovitosti, prihoda i primitaka od upravljanja slobodnim novčanim sredstvima Fonda, te donacija, pomoći i sl. Ministarstvo je smatralo bitnim napomenuti kako Fond za financiranje svoje djelatnosti ne stječe sredstva od Ministarstva zaštite okoliša i energetike te da nema sklopljenih ugovora o javnoj nabavi između istih. Ministarstvo zaštite okoliša i energetike obavlja upravni i stručni nadzor nad radom Fonda te je u odnosu na Fond posredničko tijelo razine 1. Posredničko tijelo razine 1 je nacionalno tijelo koje, u okviru odgovornosti Upravljačkog tijela, obavlja delegirane funkcije vezane za odabir projekata za financiranje.

Kako nadalje u dopisu Ministarstvo ističe, u sustavu upravljanja i kontrole korištenja strukturnih instrumenata Europske unije, Fond ima ulogu Posredničkog tijela razine 2 za pojedine specifične ciljeve iz područja zaštite okoliša i održivosti resursa, klimatskih promjena, energetske učinkovitosti i obnovljivih izvora energije.

Iz navedenog proizlazi kako Ministarstvo zaštite okoliša i energetike i Fond nisu niti mogu biti u poslovnim odnosima u smislu članka 4. stavka 3. ZSSI-a, navodi se u predmetnom dopisu.

Zaključno, Ministarstvo ističe kako državni tajnik Ivo Milatić nije sudjelovao niti ima ovlasti sudjelovati u obavljanju poslova iz djelatnosti Fonda, a niti u poslovnim odnosima s Fondom u smislu ZSSI-a.

Slijedom navedenog, a budući da iz, u postupku prikupljenih podataka, ne proizlazi da je tijelo u kojem trenutno obnaša dužnost (Ministarstvo zaštite okoliša i energetike) s tijelom s kojim namjerava stupiti u radni odnos (Fonda za zaštitu okoliša i energetsku učinkovitost) stupalo u poslovne odnose, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivo Milatić, elektroničkom dostavom

2. Internet stranica Povjerenstva

3. Pismohrana